
–	uzimajući u obzir članak 150. stavak 5. i članak 136. stavak 4. Poslovnika,
A.	budući da se zaštita nacionalnog ili etničkog, kulturnog, vjerskog i jezičnog identiteta manjina temelji na međunarodnom običajnom pravu, kako je navedeno u Deklaraciji UN-a o pravima osoba koje pripadaju nacionalnim ili etničkim, vjerskim i jezičnim manjinama; budući da se od svih država zahtijeva da poštuju te standarde;
B.	budući da je kineski Nacionalni narodni kongres 12. ožujka 2026. donio Zakon o promicanju etničkog jedinstva i napretka, kojim se dodatno integrira državna ideologija i daje prednost mandarinskom u obrazovanju, javnom životu i medijima te pojačava institucionalizirana represija i asimilacija identiteta etničkih manjina, među kojima su i Tibetanci, Hui, Ujguri, Mandžurci i Mongoli; budući da taj zakon znatno odstupa od kineskog Zakona o regionalnoj etničkoj autonomiji iz 1984.;
C.	budući da izvanteritorijalni doseg tog zakona omogućuje kazneni progon pojedinaca u inozemstvu za koje se smatra da ugrožavaju „etničko jedinstvo” Kine;
D.	budući da pogoršanje stanja ljudskih prava u Kini stvara pritisak na njezine odnose s EU-om; budući da bi poštovanje ljudskih prava, demokracije i vladavine prava trebalo biti u središtu Unijinih odnosa s Kinom;
1.	oštro osuđuje kineske represivne politike asimilacije i posljedične povrede univerzalnih ljudskih prava, među ostalim u Tibetu, Xinjiangu i Unutrašnjoj Mongoliji;
2.	izražava ozbiljnu zabrinutost zbog donesenog Zakona o promicanju etničkog jedinstva i napretka, kojim se otvoreno promiču politike asimilacije i ograničavaju kulturne, vjerske i jezične slobode raznih skupina unutar i izvan Kine;
3.	potiče Kinu da taj zakon stavi izvan snage kako bi poštovala svoje obveze na temelju međunarodnog prava u pogledu nediskriminacije te zaštite i promicanja etničkih i vjerskih manjina;
4.	poziva Vijeće da aktivira globalni režim sankcija EU-a u području ljudskih prava protiv dužnosnika i subjekata odgovornih za osmišljavanje i provedbu tog zakona;
5.	žali zbog izvanteritorijalnih odredbi zakona, koje predstavljaju transnacionalnu represiju; potiče sve države članice EU-a da obustave sporazume o izručenju s Kinom kako bi se progonjeni pojedinci koji borave u Uniji zaštitili od rizika transnacionalne represije na temelju tog zakona;
6.	snažno odbacuje pokušaje kineskih vlasti da se upliću u priznavanje i obrazovanje tibetanskih budističkih duhovnih vođa; naglašava da je nasljednik Dalaj Lame isključivo vjersko pitanje koje se mora utvrditi isključivo u skladu s tibetanskim budističkim tradicijama;
7.	poziva na trenutačno puštanje na slobodu kineskih političkih zatvorenika, među kojima su i Choktrul Dorje Ten Rinpoche, Palden Yeshi, dobitnik Nagrade Saharov Ilham Tohti, 11. pančen lama Gedhun Choekyi Nyima i mongolski aktivist Hada; poziva Europsku službu za vanjsko djelovanje, Komisiju i države članice da nastave raspravljati o tim slučajevima s Kinom;
8.	poziva visokog povjerenika UN-a za ljudska prava da objavi ažurirano izvješće o stanju u Kini, posebno u pogledu zakona iz 2026.;
9.	smatra da će uvođenje i provedba tog zakona dovesti do ozbiljnih posljedica za odnose EU-a i Kine;
10.	nalaže svojoj predsjednici da ovu Rezoluciju proslijedi državama članicama i ostalim institucijama EU-a, vladi Kine, UN-u i Središnjoj tibetanskoj upravi.

